El Baix Empordà en vaga el Dia Internacional de la Dona [Mapa interactiu de totes les activitats] • Ràdio Capital de l'Empordà
Els municipis del Baix Empordà es mobilitzen per celebrar diferents activitats durant el dia Internacional de la Dona
[Consulta el mapa interactiu amb les activitats organitzades pel dia Internacional de la Dona al Baix Empordà]
Els municipis del Baix Empordà s’han mobilitzat per celebrar el dia Internacional de la Dona. Enguany, coincidint amb la vaga feminista proposada pels sindicats, els pobles de la comarca també han organitzat diferents activitats a favor de la igualtat de gènere.
La capital del Baix Empordà ha aprovat una moció per commemorar la vaga feminista d’aquest dijous 8 de març. Amb aquesta moció des del consistori volen facilitar la difusió de la vaga entre els col·lectius de suport a la dona. Des del govern, la regidora de la dona, Maria Roure, ha fet constar que “cal continuar treballant per prevenir qualsevol tipus de discriminació cap a les dones i de l’assetjament sexual”.
El municipi ha tornat a organitzar diferents actes dividits en tres dies per diferents públics. Una de les novetats que s’incorporà és el primer sopar de dones que se celebrarà divendres 9 de març. També cal destacar l’acte de reconeixement i comiat que ha organitzat el Govern municipal a l’Associació de Suport de la Dona de Palafrugell.
L’àrea de Serveis Socials de l’Ajuntament de Begur ha organitzat la primera visita guiada pels espais dedicats a les dones dins del municipi empordanès. La guia oficial del poble, Sandra Bisbe recorrerà tots els racons de Begur dedicats a dones. Durant el recorregut es podrà conèixer qui van ser aquelles dones que donen nom a diferents carrers de Begur.
En tot el municipi hi ha 11 espais dedicats a dones. Concepció Pi “Tató”, Rosa Puig, Carmen Amaya, Mercè Rodoreda, Víctor Català (Caterina Albert), Iolanda de Cruïlles i Isabel de Villena. A l’estiu però se’n van afegir quatre més. Flora Marquès i Carreras, Joaquima Santamaria i Ventura (Agna de Valldaura), Blanca de Cruïlles i Constança de Vilademany.
L’alcalde, Joan Loureiro, ha volgut destacar que des del govern municipal “volem recuperar la memòria històrica i col·lectiva de les dones”.
Durant el mes de març a Sant Feliu de Guíxols es celebraran diferents activitats relacionades amb la dona. La més destacada serà la Caminada per la igualtat que es celebrarà aquest dissabte. S’espera començar a Santa Cristina, esmorzar a Castell d’Aro i arribar a Sant Feliu de Guíxols. Per inscriure’s cal accedir al formulari habilitat.
El grup polític Guíxols des del Carrer ha fet públic el manifest per llegir durant la vaga i manifestació del Dia Internacional de la Dona. A la pàgina web habilitada per la Vaga Feminista es pot trobar el manifest.
Al municipi de Palamós, la jornada feminista ha estat organitzada pel Grup Feminista del municipi. A partir de les 11:30 del matí, hi haurà una jornada completament dedicada al gènere femení on també hi haurà activitats commemoratives i informatives.
El grup municipal de la CUP, ha donat suport a les activitats organitzades pel Grup Feminista de Palamós al local ecològic Cactus. També però, des del Govern municipal s’han impulsat dos actes a la Biblioteca Municipal Lluís Barceló i Bou. Una presentació de dibuixos i la posterior taula rodona amb l’exconsellera de Justícia i Interior de la Generalitat, Montserrat Tura, que participarà a “L’esforç de les dones en un món d’homes”.
Torroella de Montgrí també celebrarà el Dia Internacional de la Dona al llarg de tot el març. El primer acte serà aquest dimecres i l’últim, una excursió a Barcelona a veure l’obra exposada al Palau Robert “D’Ones”, el dimecres 28 de març. Igualment, durant el dijous 8, també es farà una cantada i un sopar de la dona.
També hi haurà una xerrada a càrrec de l’exconsellera empordanesa Dolors Bassa sobre “La vida a la presó de dones”.
A Castell-Platja d’Aro es farà una lectura pública del manifest de la jornada en motiu de commemoració del Dia Internacional de la Dona. També es farà una manifestació pels carrers de Platja d’Aro. Al llarg de dos dies, dijous i dissabte, hi haurà més activitats relacionades amb el gènere femení. Una xerrada per reflexionar d’una experiència d’apoderament de gènere de Palacagüina. Com també un espectacle de música i dansa.
Aquestes activitats aniran relacionades amb la Caminada per la Igualtat; que començarà dissabte a Santa Cristina d’Aro.
Al municipi empordanès de Parlavà hi haurà el novè sopar de la dona el mateix dijous 8 de març. El preu és de 20 euros i es celebrarà al Pavelló Polivalent.
Dos actes al Bar/Restaurant l’Empordanet de La Tallada són les activitats organitzades en motiu del Dia Internacional de la Dona al municipi. El dinar serà dilluns i el sopar serà el proper divendres 16 de març.
A partir de les sis de la tarda hi haurà una manifestació de docents a la plaça de la Independència de Girona. També hi ha previst que els mateixos professors facin aturades a les 12 del migdia davant de cada ajuntament.
Mapa de les activitats organitzades pel Dia Internacional de la Dona al Baix Empordà
MAPA INTERACTIU: Què han votat els teus veïns a les eleccions municipals 2019?